Tønnesens stjerneklubb reddet ikke lønnskutt: Tapte sensasjonelt for Myrhols Skjern
Myrhols danske lag er sensasjonelt klar for kvartfinalen i Champions League. Sensasjonelt fordi Veszprém var i Champions League-finalen både i 2015 og 2016. – Det er helt utrolig å oppleve dette med en liten klubb som Skjern, sier Bjarte Myrhol til VG. Nordmannen og hans lagkamerater sjokkerte med å slå ungarske Veszprém med syv mål i Danmark. Da reagerte klubb-ledelsen i Ungarn: Kent Robin Tønnesen og resten av Veszprém-laget ble skjelt ut for dårlig spill og fikk beskjed om lønnskutt i en pressemelding fra klubben. – Klubben og firmaet bak laget har besluttet å suspendere spillerlønningene som går ut over grunnlønnen hos førstelagsspillerne og trenerstaben inntil sesongslutt i Ungarn, skrev klubben i pressemeldingen. De skrev videre at straffen kan bli trukket tilbake dersom klubbens prestasjoner bedrer seg i de neste kampene. Men håpet om avansement i Champions League ble lørdag effektivt stoppet av Myrhol og hans lagkamerater. Skjern er for første gang i historien i kvartfinalen. Veszprém ledet 10 – 7 midtveis i 1.omgang. Bjarte Myrhol fikk en ball i hodet, ble liggende nede, kom seg på beina igjen - men etter reglene måtte han sitte over tre angrep. – Det var en liten «punch», men når du har så mye adrenalin, så merker du ikke så mye, sier Myrhol til VG. Ved pause ledet vertene 16 – 13. Ungarerne var oppe i firemålsledelse på 18 – 14, men to utvisninger gjorde at Skjern klarte å knappe inn på til 18 – 16, og bare ett under på 22 – 21. Omtrent midtveis reduserte Bjarte Myrhol til 23 – 24, og Anders Eggert utlignet til 24 – 24. Med en halv omgang igjen lå alt an til Skjern-sensasjon. Dyktige franske dommere lot seg ikke påvirke av hjemmepublikumet og ga mer enn dobbelt så mange utvisninger til hjemmelaget som til danskene. Fire minutter før slutt var ungarerne oppe i firemålsledelse, men Veszprém klarte aldri å ta noen avgjørende skritt mot kvartfinale. Femmålsseier lørdag betyr tomålstap totalt for det ungarske mesterlaget. – Dette betyr enormt mye for Skjern, sier Bjarte Myrhol til VG. – Vi hadde blitt underdogs i neste runde, uansett hvem vi hadde møtt. Nå blir det Nantes. Men vi har vist at alt er mulig, sier mannen som ble kåret til verdens beste strekspiller i 2017. Kent Robin Tønnesen scoret på fem av seks skudd for Veszprém, og Bjarte Myrhol satte inn fire av sine fem forsøk for Skjern.
(Veszprém-Skjern 34 – 29, totalt 59 – 61) Kent Robin Tønnesen (26) og hans lagkamerater får nok ikke mer lønn etter Champions League-nederlaget for Bjarte Myrhol og Skjern.